33,4 prosent av befolkningen i Norge som er 16 år og eldre har utdanning på universitets- og høyskolenivå, viser nye tall fra SSB-statistikken over befolkningens utdanningsnivå.

I perioden 2013–2017 var det størst økning i andelen med høyere utdanning i Oslo og Troms. I begge fylkene var økningen på 3,2 prosentpoeng.

I 2017 hadde over halvparten av befolkningen i Oslo utdanning på universitets- og høyskolenivå, og tilsvarende tall for Troms var drøye 32 prosent.

37 prosent av kvinnene

Fire fylker lå over landsgjennomsnittet på 33,4 prosent i fjor. I Oslo hadde over halvparten av befolkningen utdanning på dette nivået (50,7), mens Akershus (38,1 prosent), Sør-Trøndelag (35,7) og Hordaland (34,3) fulgte på de øvrige plassene. De samme fylkene lå over landsgjennomsnittet i 2016.

Rett under landsgjennomsnittet var Troms og Rogaland med drøye 32 prosent.

Over 37 prosent av kvinner som er 16 år og eldre, hadde universitets- og høyskoleutdanning i 2017, mens 35 prosent hadde utdanning på videregående skolenivå. For menn er situasjonen motsatt, her hadde 40 prosent utdanning på videregående skolenivå, mens 30 prosent hadde høyere utdanning.

Les også: Advokatens 10 kjappe råd til start ups

Innvandrere høyt utdannet

Innvandrere som gruppe er også høyere utdannet enn befolkningen sett under ett. Dette skyldes mye at innvandrerne er yngre.

Arbeidsinnvandringen de senere år har ført til en økning i andelen innvandrere med lang høyere utdanning – særlig i tiårsperioden 2006–2015, mens andelen med kort høyere utdanning har vært tilnærmet uendret de siste 20 årene.

Blant norskfødte med innvandrerforeldre og blant den øvrige befolkningen har det vært en jevnere økning i andelen personer 16 år og eldre med enten kort eller lang høyere utdanning.